A red and gold logo with a sun and a treble clef

AI-generated content may be incorrect.A red and blue banner with a yellow bell and a feather

AI-generated content may be incorrect.

**IPDCM**

VOICE&VOICE



VOKALNA AKADEMIJA

**Festival zborskoga pjevanja**

Organizatori:

Hrvatska udruga zborovođa, MPZ Halubljan i Općina Viškovo

Mjesto: Dom hrvatskih branitelja, Viškovo, 12. travnja 2025.

**Što je HUZ?**

Naša Udruga je osnovana da bi se unaprijedila struka zborovođa te zborska umjetnost općenito – kako u Hrvatskoj tako i u svijetu. U tu smo svrhu naše djelovanje usmjerili u tri smjera:

1. stručno educiranje zborovođa i pjevača

2. organiziranje međunarodnih zborskih natjecanja i festivala te

3. znanstveno istraživanje zborske umjetnosti (korusologija).

**Što je Vokalna akademija?**

U svrhu izobrazbe zborovođa osnovali smo 2004. godine virtualno učilište pod nazivom *Vokalna akademija*. U sklopu nje smo, osim organiziranja raznih programa i seminara, 2004. također započeli sa *Školom za zborovođe* (*ŠZZ*) koja neprekidno traje do danas.

**Što je IPDCM?**

Tijekom godina pročulo se također izvan granica naše zemlje o našoj Udruzi te o *Vokalnoj akademiji* i našim edukativnim programima pa se pobudilo zanimanje za to. Tako smo 2009. pokrenuli *Međunarodni projekt za razvoj zborske glazbe* – *International Project For The Development Of Choral Music* (*IPDCM*) kojim nastojimo pomoći razviti i unaprijediti zborsku umjetnost, kako u nas tako i širom svijeta, a posebice u zemljama u kojima je to vrlo potrebno. Tako je taj projekt do sada primijenjen u Indiji, Maleziji, na Salomonskim Otocima te u Južnoj Africi.

**Što je Voice&Voice?**

Osim edukacije zborovođa također nam je nakana unaprijediti znanje i vještinu zborskih pjevača te tako produbiti njihovu vezu sa zborskom glazbom i pjevanjem kako bi zborska umjetnost bila što bolja. U tu smo svrhu u sklopu projekta *IPDCM* organizirali edukativne festivale za pjevače i zborovođe. Takav festival nazvali smo *Voice&Voice – Glas i glas*. Prvi put je organiziran 2009. godine u Južnoj Africi.

**Voice&Voice u Hrvatskoj**

Prvi smo puta ovaj festival u Hrvatskoj organizirali 2024. u Ravnoj Gori sa zborom *Gimpl* kao domaćinom te u suorganizaciji s ustanovom *I. M. Ronjgova.*

**Zajedništvo**

Svrha postojanja zbora s jedne je strane želja ljudi za glazbenim izražavanjem kroz zajedničko pjevanje, a s druge je strane njihova potreba i želja za zajedništvom u društvenom smislu. Zato su zborske manifestacije, na kojima se zajednički pjeva i druži, poseban doživljaj kako za pjevače tako i za dirigente. Zborska su natjecanja jedna od mogućnosti za takvo što. Druga su mogućnost zborski festivali na kojima se zborovi ne natječu nego zajednički umjetnički nastupaju. Ovaj je festival upravo takvo što – da se kroz zajedničko učenje i zajednički umjetnički rad raznih zborova ostvare ljepote svega navedenoga. Nema se često prilika pjevati u zboru s velikim brojem pjevača, što je posebno lijep i snažan doživljaj za svakog pjevača. Vrhunac našeg festivala je zajedničko izvođenje skladbi.

**Učenje**

Sudjelovanjem na festivalu pjevači će moći proširiti svoja znanja i produbiti razumijevanje zborske umjetnosti, te steći neka nova iskustva zahvaljujući praktičnom, pedagoškom i umjetničkom radu s mentorima. Također su pozvani svi zborovođe da aktivno sudjeluju u programu.

Pjevanje je temeljna vještina zborske umjetnosti. Pjevanju se može pristupiti jednostavno i funkcionalno, kako je to pretežito praksa u svakidašnjem umjetničkom radu. Ali može mu se pristupiti također na složeniji i zahtjevniji način. U svakidašnjem umjetničkom radu uglavnom se ne ulazi u dublje slojeve pjevanja i pjevačkoga umijeća - ili čak razumijevanja glazbe. Takvo što bi zapravo nadilazilo okvire i dimenzije te mogućnosti uobičajenoga rada. Ali veće znanje o pjevačkom umijeću i bolje vladanje pjevačkom vještinom omogućit će još bolje umjetničke rezultate te dati veći povrat umjetničkoga zadovoljstva - kako pjevačima tako i dirigentima te publici.

Među pjevačima ima također onih koji su možda u većoj mjeri daroviti za pjevanje ili za dirigiranje. Ovim festivalom želimo pjevače također potaknuti da svoje, možda skrivene talente za glazbu, otkriju i razvijaju.

**Koncept**

Pjevačima se kani dati dublja praktična i teoretsko-znanstvena znanja o glasu, pjevanju i dirigiranju. Cjelokupni program je sastavljen od različitih radionica.

* *Radionica za zajedničko pjevanje* – svi će zborovi biti spojeni u jedan veliki zbor s kojim će mentori dorađivati unaprijed naučene skladbe. Naglasak će biti na radu na raznolikim impostacijama glasa za interpretativne potrebe.
* *Radionica za vokologiju* – pjevači će dobiti temeljna znanja iz anatomije, fiziologije i fonetike o vokalnom instrumentu i pjevačkom procesu. Takvo znanje pomoći će im u boljem razumijevanju nevidljivih pojavnosti pri pjevanju te u razumijevanju pojedinih pjevačkih elemenata i vrednota, kao što su to tonski oslonac, timbar, emisija tona, registri i drugo.
* *Radionica za solopjevanje* – mentori će prikazati kako se podučava klasično pjevanje ili folklorno. Popularno pjevanje neće se podučavati.
* *Radionica za dirigiranje* – govorit će se o načelima dirigiranja te će svi nazočni aktivno vježbati temeljne elemente dirigiranja.

**Mentori**

Mentori su stručnjaci u području pjevanja, pjevačke pedagogije, dirigiranja te zborske umjetnosti u cjelini, koji stručno djeluju u Hrvatskoj i inozemstvu. To su Branko Starc i Radmila Bocek.

**Tko može sudjelovati?**

Sudjelovati mogu zborovi svih vrsta čiji su pjevači srednjoškolske dobi i stariji. Također mogu sudjelovati pojedinci koji nisu članovi nekog zbora. Zbog tehničkih mogućnosti broj sudionika bit će ograničen.

**Raspored**

9.00 do 9.30 sati dolazak zborova

10.00 do 18.00 sati radionice

19.00 sati koncert svih sudionika

**Boravak**

Naš domaćin zbor *Halupljan* kani sve sudionike počastiti s hranom i pićima. Tko želi može također ponijeti svoju suhu hranu i piće.

**Program**

Svaki će zbor morati naučiti zadane skladbe koje će se na radionicama dorađivati s mentorima. Vrijeme koje će biti na raspolaganju za radionice zajedničkoga pjevanja predviđeno je isključivo za dorađivanje djela, a ne za učenje dionica. Ukupno je četiri obvezatnih skladbi koje nisu teške za naučiti, ali umjetnički su izazovne. Sve su skladbe iz razumljivih razloga za mješoviti zbor. Zborovi koji žele sudjelovati, ali su ženski ili muški, trebaju naučiti muške, tj. ženske dionice kako bi mogli sudjelovati u velikom Festivalskom zboru. Molimo vas da se dobro pripremite kako bismo ispunili naše zadane ciljeve te kako bi festival bio uspješan.

**Repertoar**

Svaki zbor treba također pripremiti određeni program za samostalni nastup. Broj skladbi, tj. trajanje samostalnoga nastupa, bit će za svaki zbor određen kada budemo znali koliko će zborova sudjelovati. Kako bismo mogli složiti dio programa koncerta sa samostalnim nastupima, molimo da u prijavnici navedete pet skladbi kojima bi se vaš zbor mogao predstaviti na koncertu. Mi ćemo među tim skladbama odabrati njih onoliko koliko će vremenski biti moguće odvojiti za nastupe zborova, te one koje se uklapaju u cjelokupni programski koncept. Djela mogu biti pjevana a cappella ili uz pratnju klavira te mogu pripadati svim glazbenim žanrovima.

**Koncert**

Svi će zborovi prvo izvesti svoj samostalni program, a zatim će svi zajedno izvesti kao festivalski zbor skladbe koje su izrađivali s mentorima.

**Skladbe koje treba unaprijed pripremiti/pročitati za rad s mentorima:**

1. Gunnar Erikson: *Vem kan segla förutan vind?*

2. Ivan Zajc: *Ave Maria*

3. Emil Cossetto: *Lijepo pjeva za lugom djevojka*

**Skladbe koje se ne treba unaprijed pripremiti – svi zajedno će ih učiti s mentorima:**

1. Branko Starc: *Ipaphonia*

2. Branko Starc: *We Shall Overcome*

2. Branko Starc: *We Move The World*

Izvedbe svih skladbi mogu se pronaći na Youtube-u.

*Ipaphonia-* bez zadanih tonova i ritma, pjevači trebaju naučiti tekst. <https://www.youtube.com/watch?v=ew3cgEXI4rA&list=RDew3cgEXI4rA&start_radio=1>

*We Move The World*-svjetska zborska pjesma. [(892) We Move The World – The World Choral Song - YouTube](https://www.youtube.com/watch?v=pD8tl4k_dQA)

*We Shall Overcome-*američka mirovna himna

**Prijave**

Rok za prijavu je do 23. ožujka 2025.

Za sudjelovanje zbora treba poslati:

* prijavnicu za sudjelovanje
* popis mogućih skladbi za samostalni nastup

Za sudjelovanje se ne plaća kotizacija.

Prijave treba poslati elektroničkom poštom na adresu: [info@huz.hr](mailto:info@huz.hr)

Prijavama treba također priložiti aktualne fotografije visoke rezolucije zbora i dirigentice/dirigenta te njihove kratke životopise.

Ako imate pitanja vezana za umjetnički dio javite se na adresu [info@huz.hr](mailto:info@huz.hr) ili telefonski na broj 098/275961 (Branko Starc).

Za ostala pitanja javite se maestri *Žaklini Majetić Mufić* na broj 095/8701590 ili na e-adresu: [zaklina0309@yahoo.com](mailto:zaklina0309@yahoo.com)

